

**Република Србија**

**МИНИСТАРСТВО**

**ИНФОРМИСАЊА И**

**ТЕЛЕКОМУНИКАЦИЈА**

**Београд**

**ИЗВЕШТАЈ О РЕАЛИЗАЦИЈИ КОНКУРСА ЗА СУФИНАНСИРАЊЕ ПРОJЕКАТА ПРОИЗВОДЊЕ МЕДИЈСКИХ САДРЖАЈА ЗА ТЕЛЕВИЗИЈЕ У 2023. ГОДИНИ**

**Децембар 2024. године**

**I Основни подаци о Конкурсу**

Конкурс за суфинансирање пројеката производње медијских садржаја за телевизије у 2023. години расписан је на основу чл. 16. став 1. тачка 4) и 19. Закона о јавном информисању и медијима („Службени гласник РС”, бр. 83/14, 58/15 и 12/16 – аутентично тумачење), Уредбе о условима и критеријумима усклађености државне помоћи у области јавног информисања („Службени гласник РС” број 9/22), Правилника о суфинансирању пројеката за остваривање јавног интереса у области јавног информисања („Службени гласник РС”, бр. 16/16, 8/17 и 6/23 ) и Одлуке о расписивању конкурса у 2023. години за суфинансирање пројеката у области јавног информисања, Министарства информисања и телекомуникација, Број: 401-00-38/2023-05 од 7. марта 2023. године. Конкурс је био расписан у периоду од 13. марта 2023. године до 12. априла 2023. године, а јавни позив је објављен на званичном сајту Министарства информисања и телекомуникација и у дневном листу „Вечерње новости”.

**1. Намена Конкурса**

Намена Конкурса је суфинансирање медијских садржаја који доприносе остваривању јавног интереса у области јавног информисања, дефинисаног чланом 15. Закона о јавном информисању и медијима.

**2. Критеријуми конкурса**

Критеријуми на основу којих се оцењују пројекти су:

*1) Мера у којој је предложена пројектна активност подобна да оствари јавни интерес у области јавног информисања, а посебно се оцењује:*

* Значај пројекта са становишта: остваривања јавног интереса у области јавног информисања; остваривање намене конкурса; усклађености пројекта са реалним проблемима, потребама и приоритетима циљних група; идентификованих и јасно дефинисаних потреба циљних група; заступљености иновативног елемента у пројекту и новинарско истраживачког приступа;
* Утицај и изводљивост са становишта: усклађености планираних активности са циљевима, очекиваним резултатима и потребама циљних група; степена утицаја пројекта на квалитет информисања циљне групе; мерљивости индикатора који омогућавају праћење реализације пројекта; разрађености и изводљивости плана реализације пројекта; степена развојне и финансијске одрживости пројекта (позитивни ефекти пројекта настављају се након што се оконча подршка);
* Капацитети са становишта: степена организационих и управљачких способности предлагача пројекта; неопходних ресурса за реализацију пројекта; стручних и професионалних референци предлагача пројекта, које одговарају предложеним циљевима и активностима пројекта;
* Буџет и оправданост трошкова са становишта: прецизности и разрађености буџета пројекта, који показује усклађеност предвиђеног трошка са пројектним активностима; економске оправданости предлога буџета у односу на циљ и пројектне активности..

*2) Мера пружања веће гаранције привржености професионалним и етичким медијским стандардима, а посебно се оцењује:*

* Да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда (стручна служба министарства прибавља податке од Регулаторног тела за електронске медије);
* Доказ о томе да су након изрицања казни или мера предузете активности које гарантују да се сличан случај неће поновити.

Ближи критеријуми су:

* очување српског националног и културног идентитета, jезика и писма;
* неговање културе различитости, дијалога и толеранције;
* превенција и заштита од дискриминације;
* утицај лажних вести на јавност;
* владавина права;
* заштита података о личности, нарочито о личности жртава;
* улога и значај цивилног друштва;
* безбедност новинара;
* култура сећања;
* развој критичког мишљења;
* брига о породици и деци;
* афирмативни садржаји за децу и младе;
* развој науке и образовања;
* обележавање 80. годишњице културе сећања на Николу Теслу;
* равномерни регионални развој;
* реформа јавних предузећа;
* безбедност саобраћаја;
* превенција насиља у породици, родно заснованог насиља и насиља уз употребу ватреног оружја;
* смањење ризика социјалне искључености припадника осетљивих група;
* нова енергетска политика;
* родна димензија у друштвеној пракси и институцијама друштва;
* борба против корупције;
* борба против организованог криминала;
* борба против трговине људима;
* превенција тероризма;
* спречавање злоупотребе психоактивних супстанци;
* спречавање злоупотребе оружја;
* сарадња јавног и приватног сектора;
* концепт одрживе урбанизације;
* јавно здравље и здравствене потребе становништва.

**3. Финансијски аспекти конкурса**

За реализацију овог Конкурса у буџету Министарства информисања и телекомуникација опредељено је 75.000.000,00 динара. На Конкурс је стигла 171 пријава. Предлагачи су за реализацију пројеката тражили укупно 258.879.925,00 динара.

Учесници Конкурса су могли поднети захтев за суфинансирање највише до 50% оправданих трошкова за реализацију пројекта. Најмањи износ средстава који је могао бити одобрен по пројекту износио је 800.000,00 динара, а највећи 3.000.000,00 динара.

**4. Пријављени пројекти**

На Конкурс је пријављен 171 пројекат. Због неиспуњавања услова Конкурса, који су дати у jавном позиву, решењем је одбачено 8 пројеката. Одбачене пројекте Комисија није разматрала.

**5. Одлучивање о пристиглим пројектима**

Одлучивање о пристиглим пројектима врши се у транспарентном поступку, без дискриминације, у складу са јавним интересом у области јавног информисања. Одлуку о расподели средстава, са образложењем, донео је министар, на основу Предлога Комисије.

**5.1. Улога стручне комисије**

Оцену пројеката поднетих на Конкурс, као и предлог расподеле средстава са образложењем доноси стручна комисија коју решењем именује министар. У питању је саветодавно тело које процењује у којој мери су предложене пројектне активности подобне да остваре јавни интерес у области јавног информисања и на тај начин помаже министру у доношењу одлуке о расподели средстава.

Већина чланова Комисије именована је на предлог новинарских и медијских удружења, након што је Министарство информисања и телекомуникација, у оквиру јавног позива за расписивање Конкурса, позвало новинарска и медијска удружења, као и медијске стручњаке да доставе предлоге за чланове Комисије.

Решењем министра број: 401-01-82/2023-05 од 7. јуна 2023. године формирана је стручна Kомисија за Конкурс за суфинансирање проjеката производње медијских садржаја за телевизије у 2023. години у следећем саставу:

* Срђан Цонић, председник Комисије;
* Драгослав Гогић, члан Комисије;
* Илија Стојановић, члан Комисије;
* Ненад Тасић, члан Комисије;
* Зоран Гавриловић, члан Комисије.

Секретар Комисије била је Борка Рајшић, виши саветник у Министарству информисања и телекомуникација.

Комисијa је разматрала и оцењивала 163 пројекта и за сваки пројекат дала образложење.

**6. Подржани пројекти**

**6.1. Број подржаних пројеката и износ додељених средстава**

Од разматраних 163 пројеката суфинансирано је 77, а одбијено 86 пројекатa. За суфинансирање пројеката додељена су средства у износу од 75.000.000,00 динарa.

Већина пројеката је, на предлог Комисије, подржана мањим износом средстава од траженог. Подносиоци који су добили мањи износ средстава од траженог били су обавезни да доставе ревидирани буџет пројекта.

Најмањи износ за суфинансирање пројекта је био 800.000,00 динара. Најмањим износом подржана је реализација 43 пројекта. Највећи одобрени износ за реализацију четири пројекта износио је 1.900.000,00 динара, док максималан износ средстава 3.000.000,00 динара није додељен ниједном пројекту.

**6.2. Рок за реализацију пројеката**

Рок за реализацију пројеката био је 31. децембaр 2023. године.

**6.3. Правни статус подносилаца пројеката**

Највећи број, 55 пројекaта од подржаних 77, реализовали су предузетници и привредна друштава (ДОО, АД, ОД) док су 22 пројекта реализована од стране организација цивилног друштва (УГ).

**II Извештаји корисника**

Корисници средстава имају обавезу, у складу са Законом и закљученим уговором, да Министарству доставе извештај о реализацији пројекта, у форми наративног и финансијског извештаја. Уз извештај корисници достављају и доказ о реализацији пројекта. Уколико корисник не достави наративни и финансијски извештај о реализацији пројекта у року и у прописаној форми, Министарство му упућује захтев за повраћај средстава.

Средства одобрена кориснику Ивица Иванов ПР Агенција за кинематографску и телевизијску продукцију POSITIVE PRODUCTION Жељуша за пројекат *Од идеје до прве сијалице,* услед смрти заступника, а због брисања из регистра, нису коришћена и враћена су у буџет Министарства.

Корисник средстава Digital Thinking д.о.о. Београд - Стари Град, одустао је од реализације пројекта *Београд за већи наталитет*.

Корисници Горан Половина ПР производња аудио визуелног и телевизијског програма ЕКО МЕДИЈА Суботица, Богдан Врањешевић ПР Агенција за филмску и видео продукцију издавачку делатност организацију уметничких програма и ИТ услуге ДУО ДИГИТАЛ МЕДИА Крагујевац, Удружење Патриотски блок Србије и Удружење грађана за проучавање, заштиту, афирмацију и сакупљање независне и некомерцијалне филмске уметности - ЦЕНТАР ЗА ГЕРИЛСКИ ФИЛМ – нису доставили Министарству наративни део извештаја.

**1. Испуњеност рокова**

Рок за достављање извештаја је 30 дана од датума завршетка пројекта.

**2. Финансијски део извештаја**

Финансијски део извештаја корисници су доставили на прописаном Обрасцу 2, који је потписан од стране овлашћеног лица корисника средстава.

**3. Реализација пројекта**

Увидом у достављени медијски садржај утврђено је следеће:

* одступања од професионалних стандарда су уочена код два корисника;
* корисници Драган Николић ПР студио за фото видео и пост продукцију 4Н Студио Чачак, Предузеће за емитовање телевизијског програма Телевизија GM Plus Cable д.о.о. Горњи Милановац и Друштво са ограниченом одговорношћу ADD PRODUCTION Крушевац, нису у потпуностииспоштовали уговорну обавезу, односно нису доставили целокупан медијски садржај који је предвиђен и планиран наративним и финансијских извештајима, као ни изјавама о објављивању медијског садржаја;
* Четири корисника: BRAINZ д.о.о. Београд, Новосадска ТВ ДОО Нови Сад, Радио телевизија Сунце ДОО, Аранђеловац и Новосадска ТВ ДОО Нови Сад, су произведени медијски садржај прилагодила особама са инвалидитетом.

На основу анализе произведеног медијског садржаја дат је, у табели испод, приказ испуњености пет кључних критеријума

|  |  |  |  |  |  |  |
| --- | --- | --- | --- | --- | --- | --- |
| **Критеријуми** | **ДА** | **%** | **НЕ** | **%** | **Дели**  **мично** | **%** |
| **Да ли медијски садржаји испуњавају професионалне стандарде?** | **72** | **96%** | **2** | **2,7%** | **1** | **1,3%** |
| **Да ли су испуњени циљеви?** | **74** | **98,7%** | **0** | **0%** | **1** | **1,3%** |
| **Да ли је произведени садржај разумљив гледаоцима?** | **75** | **100%** | **0** | **0%** |  |  |
| **Да ли је медијски садржај емитован преко више платформи?** | **12** | **16%** | **62** | **82,7%** | **1** | **1,3%** |
| **Да ли су реализоване активности биле у складу са наменом конкурса?** | **73** | **97,3%** | **0** | **0%** | **2** | **2,7%** |

**III Закључна разматрања**

* Јавна средства су, у складу са условима Конкурса, распоређена у сврху остваривања јавног интереса у области јавног информисања;
* Већина пројеката је подржана мањим од траженог износа средстава;
* Највећи број пројеката реализовали су предузетници и привредна друштва;
* Један корисник није користио додељена средства и она су враћена у буџет Министарства;
* Један корисник је одустао од реализације пројекта;
* Четворо корисника није доставило наративни извештај;
* Троје корисника није доставило целокупан медијски садржај;
* Већина корисника је произвела медијске садржаје у складу са професионалним стандардима;
* Мањи број корисника је медијски садржај објавило на више платформи;
* Већина корисника је испоштовала уговорну обавезу означавања да је реализацију садржаја суфинансирало Министарство информисања и телекомуникција.